2.  ปัจจัยความเสี่ยงในการประกอบธุรกิจ

1. ความเสี่ยงจากธุรกิจผลิตและประกอบแผงวงจรอุปกรณ์อิเล็กทรอนิกส์

1.1 ความเสี่ยงจากการพึ่งพิงผู้สั่งผลิตรายใหญ่

เนื่องจากบริษัทมีรายได้จากการผลิตและประกอบแผงวงจรอุปกรณ์อิเล็กทรอนิกส์
ภายใต้ตราสินค้าของลูกค้า คิดเป็นร้อยละ 76 (2551: ร้อยละ 68) ของรายได้รวมปี 2552
ซึ่งเป็นสัดส่วนที่มีนัยสำคัญต่อผลการดำเนินงานโดยรวมของบริษัท
และหากพิจารณารายได้เฉพาะจากบริษัท เวสเทิร์น ดิจิตอล (ประเทศไทย) จำกัด
รายเดียวคิดเป็นร้อยละ 75 (2551: ร้อยละ64) ของรายได้รวม
ดังนั้นหากลูกค้าเปลี่ยนแปลงยอดสั่งผลิตสินค้าจะทำให้เกิดความผันผวนต่อรายได้รวมของบริษัทค่อนข้างมาก
ประกอบกับตลาดชิ้นส่วนอิเล็กทรอนิกส์เป็นอุตสาหกรรมที่มีการแข่งขันรุนแรงตามความรวดเร็วของเทคโนโลยีที่เปลี่ยนแปลง
โดยส่วนใหญ่ใช้กลยุทธ์การตัดราคา ซึ่งผู้ซื้อส่วนใหญ่เป็นบริษัทข้ามชาติ หรือมีบริษัทแม่
อยู่ในต่างประเทศ
ที่เน้นการลดต้นทุนการผลิตโดยการสรรหาแหล่งผลิตและประกอบแผงวงจรอุปกรณ์อิเล็กทรอนิกส์จากทั่วโลก
(Global Sourcing) เพื่อให้ได้ต้นทุนผลิตที่ต่ำ
คู่แข่งสำคัญจึงประกอบด้วยผู้ผลิตทั้งในประเทศและต่างประเทศ เช่น จีน เวียดนาม เป็นต้น ดังนั้น
อุตสาหกรรมการผลิตและประกอบแผงวงจรอุปกรณ์อิเล็กทรอนิกส์ในประเทศไทยอาจได้รับผลกระทบจากการย้ายฐานการผลิตไปยังแหล่งผลิตที่ราคาถูกกว่าหรือการชะลอการสั่งผลิตของลูกค้าในสายธุรกิจนี้
นอกจากนี้ วิกฤตการณ์ทางการเงินที่เกิดขึ้นในประเทศสหรัฐอเมริกาในช่วงปี 2551
ที่ผ่านมาได้ส่งผลกระทบต่อสภาวะเศรษฐกิจโลกและส่งผลกระทบต่ออุตสาหกรรมผลิตและประกอบแผงวงจรอุปกรณ์อิเล็กทรอนิกส์ด้วยเช่นกัน

อย่างไรก็ตาม บริษัทตระหนักถึงความผันผวนดังกล่าว
จึงกระจายฐานลูกค้าไปยังรายใหม่เพิ่มขึ้นเพื่อลดสัดส่วนการพึ่งพิงลูกค้ารายใหญ่โดยนำเสนอสินค้าใหม่ๆ
ที่มีคุณภาพสูงขึ้นในราคาที่แข่งขันได้
ภายใต้ทีมงานวิจัยและพัฒนาผลิตภัณฑ์ที่แข็งแกร่งเป็นตัวสนับสนุนให้ผลิตภัณฑ์ของบริษัทเป็นที่น่าสนใจและมีสินค้าใหม่ออกสู่ตลาดเสมอ
รวมไปถึงข้อได้เปรียบด้านต้นทุนการผลิต ทำให้ได้ลูกค้ากลุ่มใหม่อย่างต่อเนื่อง
และเน้นการขยายตลาดไปยังงานโครงการกับหน่วยงานภาครัฐ โดยผลิตภัณฑ์ใหม่ที่ออกสู่ตลาดในปี
2552 ได้แก่ ผลิตภัณฑ์ตู้ชุมสายโทรศัพท์ MSAN (Multi Service Access Node)
ซึ่งเน้นการจำหน่ายให้แก่ผู้ประกอบการรายใหญ่ของอุตสาหกรรมโทรคมนาคม คือ บมจ.ทีโอที
และตู้เติมเงินอัตโนมัติ
ซึ่งผลิตและจำหน่ายให้แก่บริษัทย่อยที่ดำเนินธุรกิจให้บริการเติมเงินออนไลน์และเติมเงินมือถืออัตโนมัติ
เป็นต้น นอกจากนี้ บริษัทยังกระจายความเสี่ยงไปยังธุรกิจอื่นๆ ได้แก่ ธุรกิจผลิต
จำหน่ายและรับเหมาติดตั้งระบบสัญญาณไฟจราจร ระบบป้ายอิเล็กทรอนิกส์
ธุรกิจจำหน่ายชิ้นส่วนอิเล็กทรอนิกส์ ธุรกิจมิเตอร์ไฟฟ้าระบบอิเล็กทรอนิกส์
และอุปกรณ์รับส่งข้อมูลผ่านดาวเทียมติดยานพาหนะ
ธุรกิจให้บริการเติมเงินออนไลน์และเติมเงินมือถือผ่านเครื่องเติมเงินอัตโนมัติ เป็นต้น และ ในปี
2553
บริษัทมีโครงการขยายการลงทุนในธุรกิจให้บริการเติมเงินออนไลน์และเติมเงินมือถือผ่านเครื่องเติมเงินอัตโนมัติไปยังต่างประเทศ
โดยจะเริ่มจากประเทศฟิลิปปินส์ ซึ่งจะมีการจัดตั้งบริษัทร่วมทุนขึ้น
โดยบริษัทจะมีสัดส่วนการถือหุ้นร้อยละ 40 ของทุนจดทะเบียนของบริษัทดังกล่าว (ประมาณ 250
ล้านเปโซ) และคาดว่าจะเริ่มดำเนินการจัดตั้งบริษัทขึ้นในไตรมาสที่ 2 ของปี 2553

2.  ความเสี่ยงจากการล้าสมัยของผลิตภัณฑ์ที่ส่งผลถึงการเปลี่ยนแปลงเทคโนโลยีการผลิต

ผลิตภัณฑ์อิเล็กทรอนิกส์ โดยทั่วไปมักจะมีการเปลี่ยนแปลงรุ่น
รูปแบบและคุณสมบัติการใช้งานที่รวดเร็ว
ทำให้ผู้ผลิตต้องพัฒนาเทคโนโลยีให้ทันต่อการเปลี่ยนแปลงในรูปแบบใหม่เสมอ
ซึ่งหากบริษัทไม่สามารถพัฒนาเทคโนโลยีการผลิตได้ทันตามการเปลี่ยนแปลงดังกล่าว
อาจทำให้บริษัทเสียฐานลูกค้าให้กับคู่แข่งขันที่มีเทคโนโลยีการผลิตที่สูงกว่าได้ ดังนั้น
บริษัทจึงมีการลงทุนเพิ่มเติมอย่างสม่ำเสมอ โดยในช่วงปี 2550-2552
บริษัทลงทุนซื้อเครื่องจักรเพิ่มเติมเป็นมูลค่ารวมกว่า 196 ล้านบาท
เพื่อปรับปรุงเทคโนโลยีการผลิตให้ก้าวหน้า ซึ่งที่ผ่านมาบริษัทมีผลงานที่โดดเด่นและได้รับรางวัล
ผู้จัดจำหน่ายดีเด่น (Best Supplier) ด้านมาตรฐานการผลิตจากบริษัท ไดกิ้น อินดัสตรีส์ ลิมิเต็ด
ประเทศญี่ปุ่น, บริษัท ไพโอเนียร์ แมนูแฟคทอริ่ง (ประเทศไทย) จำกัด, บริษัทโตชิบา แคเรียร์
(ประเทศไทย) จำกัด, บริษัท เวสเทิร์น ดิจิตอล (ประเทศไทย) จำกัด
แสดงถึงมาตรฐานการผลิตที่ได้รับการยอมรับในระดับสากล

3.  ความเสี่ยงจากการเลิกสัญญาการผลิตจากลูกค้ารายใหญ่

การคัดเลือกผู้ผลิตของลูกค้าโดยทั่วไปต้องผ่านขั้นตอนคัดเลือกและการตรวจสอบด้านต่างๆ
จนเป็นที่ยอมรับในคุณภาพและไว้วางใจให้บริษัทเป็นผู้ผลิตสินค้าของลูกค้า
หลังจากนั้นจะต้องทำสัญญาร่วมกันระหว่างบริษัทและลูกค้า
เพื่อระบุว่าบริษัทจะผลิตสินค้าให้ลูกค้าตามคุณภาพและมาตรฐานที่กำหนดไว้
ซึ่งหากลูกค้าเปลี่ยนไปใช้ผู้ผลิตอื่นหลังจากที่บริษัทเริ่มต้นดำเนินแผนการผลิตไปแล้ว
อาจทำให้บริษัทได้รับความเสียหายได้ อย่างไรก็ตาม
บริษัทได้ระบุข้อกำหนดและบทลงโทษไว้อย่างชัดเจนหากกรณีลูกค้าทำผิดเงื่อนไขหรือไม่ปฏิบัติตามข้อกำหนดในสัญญา
ซึ่งจะทำให้ลูกค้าที่ต้องการพิจารณาคัดเลือกผู้ผลิตใหม่เกิดค่าใช้จ่ายจากการเปลี่ยนผู้ผลิต
(Switching Cost) อันเป็นการเพิ่มต้นทุนของลูกค้าเอง ทั้งนี้ จากการดำเนินการที่ผ่านมา
บริษัทได้มีส่วนร่วมกับลูกค้ามาโดยตลอดตั้งแต่การวางแผนการผลิต
การเปิดให้ลูกค้าได้เยี่ยมชมโรงงานและตรวจสอบกระบวนการผลิต
มีทีมวิจัยและพัฒนาที่สนับสนุนให้สามารถผลิตสินค้าได้ตรงตามความต้องการของลูกค้า
รวมทั้งมีความพร้อมในการจัดส่งสินค้าได้ทันทีในกรณีที่ลูกค้าต้องการใช้สินค้าอย่างเร่งด่วน
ทำให้ลูกค้ามั่นใจได้ว่าบริษัทเป็นผู้ผลิตที่มีคุณภาพทั้งในด้านการผลิตและการจัดส่งสินค้า
และจะสามารถได้รับสินค้าตรงตามความต้องการภายในเวลาที่กำหนด
ซึ่งบริษัทคาดว่าจะยังคงรักษาคุณภาพดังกล่าวและได้รับความเชื่อมั่นจากลูกค้าให้บริษัทผลิตสินค้าต่อไป

4.  ความเสี่ยงจากการล้าสมัยของวัตถุดิบและสินค้าคงคลัง

เนื่องจากผลิตภัณฑ์อิเล็กทรอนิกส์มีวงจรชีวิตสินค้าสั้น
ทั้งวัตถุดิบและสินค้าคงคลังจึงเกิดการล้าสมัยได้ง่ายจากการเปลี่ยนแปลงของเทคโนโลยีที่รวดเร็ว
ดังนั้น
หากบริษัทมีปริมาณสินค้าคงคลังมากกว่าความต้องการใช้เป็นเวลานานโดยไม่มีการนำออกมาใช้หรือจำหน่ายออกไปเป็นระยะเวลาเกินกว่า
1 ปี อาจส่งผลกระทบต่อต้นทุนการดำเนินงานของบริษัทได้ อย่างไรก็ตาม
บริษัทมีนโยบายการตั้งสำรองค่าเผื่อมูลค่าสินค้าที่ระมัดระวัง โดยในปี 2552
บริษัทมีการตั้งสำรองการลดมูลค่าของสินค้ารวม 15.6 ล้านบาท (2551: 9.0 ล้านบาท)
นอกจากนี้
บริษัทยังให้ความสำคัญในการบริหารจัดการสินค้าคงคลังเพื่อติดตามความเคลื่อนไหวของวัตถุดิบและสินค้าคงคลังเป็นรายเดือน
วิเคราะห์สาเหตุของการตกค้าง เพื่อเร่งการหมุนเวียนของวัตถุดิบหรือสินค้าคงคลังที่หมุนเวียนช้า
จัดให้มีเจ้าหน้าที่ตรวจสอบคุณลักษณะการใช้งานและประเมินคุณภาพสินค้าคงคลังอย่างสม่ำเสมอเพื่อเร่งการจำหน่ายและกระจายสินค้าไปยังแหล่งที่ต้องการใช้ให้รวดเร็วที่สุด
ทำให้สามารถลดจำนวนวันที่คงค้างของวัตถุดิบและสินค้าสำเร็จรูปคงเหลือลงได้
อีกทั้งยังลดสัดส่วนของสินค้าคงคลังที่ไม่มีการเคลื่อนไหวเกิน 360 วันได้อย่างมีประสิทธิภาพ

2. ความเสี่ยงจากธุรกิจอุปกรณ์และตู้ชุมสายโทรศัพท์ สัญญาณไฟจราจร กล้องวงจรปิด
และผลิตภัณฑ์ป้ายอิเล็กทรอนิกส์

1.  ความเสี่ยงด้านสภาพคล่องของการจำหน่ายผลิตภัณฑ์ให้กับหน่วยงานราชการ

ธุรกิจในเครือของบริษัทส่วนใหญ่ ทั้งการผลิตและจำหน่ายอุปกรณ์ตู้ชุมสายโทรศัพท์
การผลิตอุปกรณ์และระบบสัญญาณไฟจราจร กล้องวงจรปิด การผลิตและจำหน่ายป้ายอิเล็กทรอนิกส์
การผลิตมิเตอร์วัดไฟฟ้าระบบอิเล็กทรอนิกส์นั้น มีกลุ่มลูกค้าเป้าหมายหลักเป็นหน่วยงานราชการ
ซึ่งปกติจะมีกำหนดการชำระเงินที่ยาวนานกว่าภาคเอกชน
โดยเฉลี่ยแล้วลูกค้ากลุ่มนี้จะมีระยะเวลาเก็บหนี้ประมาณ 60 วัน ทั้งนี้
ขึ้นกับงบประมาณของแต่ละหน่วยงานด้วย
บริษัทคาดการณ์ว่าจะมีสัดส่วนรายได้มาจากลูกค้าในกลุ่มดังกล่าวมากขึ้นจากงานประมูลและงานรับเหมา
ดังนั้น
บริษัทจึงต้องมีระบบการบริหารสภาพคล่องที่ดีเพื่อรองรับโครงการที่เน้นกลุ่มลูกค้าหน่วยงานรายการดังกล่าว

อย่างไรก็ดี
บริษัทมีประสบการณ์และความเชี่ยวชาญในการรับงานโครงการราชการมานานนับตั้งแต่เริ่มกิจการ
ทั้งในธุรกิจผลิต
จำหน่ายอุปกรณ์และระบบสัญญาณไฟจราจรซึ่งทำสัญญากับกรุงเทพมหานครและหน่วยงานราชการ
โครงการติดตั้งอุปกรณ์ระบบชุมสายโทรศัพท์และโครงข่ายรองรับการให้บริการ Broadband
กับบมจ.ทีโอที
โครงการพัฒนาระบบและติดตั้งโปรแกรมสำเร็จรูประบบริหารทรัพยากรองค์กรกับการไฟฟ้านครหลวง
เป็นต้น
จึงมีความรู้และชำนาญในการบริหารสภาพคล่องสำหรับกลุ่มลูกค้าราชการและลูกค้าที่มีระยะเวลาการให้เครดิตยาว
โดยบริษัทมีเงินทุนหมุนเวียนจำนวนหนึ่งไว้เพื่อรองรับวงจรกระแสเงินสดที่ยาวขึ้นของกลุ่มลูกค้าดังกล่าวโดยเฉพาะ
และบริษัทยังมีวงเงินสินเชื่อสำรองจากธนาคารพาณิชย์ต่างๆ ที่เพียงพอ
ประกอบกับบริษัทยังมีความสามารถในการกู้ยืมเพิ่มเติมได้เพื่อรองรับการบริหารสภาพคล่องในระยะยาวได้อย่างมีประสิทธิภาพ

3. ความเสี่ยงจากธุรกิจจัดเก็บผลประโยชน์ด้านการโฆษณาบนป้ายจราจรอัจฉริยะ

1.  ความเสี่ยงจากการขาดรายได้หากไม่สามารถหาผลประโยชน์จากการโฆษณาบนพื้นที่ป้ายอัจฉริยะได้ตามเป้าหมาย

ตามข้อกำหนดในสัญญา กิจการร่วมค้า Genius (กิจการร่วมค้า)
ได้สิทธิในการจัดเก็บผลประโยชน์จากการโฆษณาข้อความและรูปภาพบนพื้นที่ป้ายจราจรอัจฉริยะ
โดยสัญญามีอายุ 3 ปี ต่ออายุสัญญาได้ 2 ครั้ง รวมอายุโครงการหลังต่อสัญญาทั้งสิ้น 9 ปี
โดยกิจการร่วมค้าต้องชำระค่าธรรมเนียมในการใช้สิทธิบนป้ายโฆษณารายเดือนและค่าตอบแทนรายปี
ปีละประมาณ 5 ล้านบาทให้กับทางกรุงเทพมหานคร
ซึ่งหากกิจการร่วมค้าไม่สามารถหารายได้จากการโฆษณาบนพื้นที่ป้ายอัจฉริยะได้เพียงพอกับค่าใช้จ่าย
อาจส่งผลกระทบต่อผลการดำเนินงานของกิจการร่วมค้าได้ ซึ่งจากวิกฤตเศรษฐกิจที่เกิดขึ้นในปี
2551 ที่ผ่านมาได้ส่งผลกระทบต่อภาคธุรกิจและอุตสาหกรรมต่างๆ
และกิจการร่วมค้าก็ได้รับผลกระทบจากวิกฤตการณ์ดังกล่าวด้วยเช่นกัน โดยในปี 2551
กิจการร่วมค้าบันทึกขาดทุนจากการด้อยค่าของสินทรัพย์เป็นจำนวน 10.9 ล้านบาท อย่างไรก็ตาม
กิจการร่วมค้ามีแนวทางแก้ไขปัญหาดังกล่าว โดยในระยะสั้น
กิจการร่วมค้าได้ทำสัญญาให้ใช้สิทธิโฆษณาบนป้ายอัจฉริยะกับบริษัทเอเจนซีโฆษณาแห่งหนึ่ง
และกำหนดผลตอบแทนเป็นจำนวนเงินขั้นต่ำเป็นรายเดือน
เพื่อลดความผันผวนของความไม่แน่นอนของรายได้ของกิจการร่วมค้า
ส่วนการแก้ไขปัญหาในระยะยาว กิจการร่วมค้ามุ่งมั่นที่จะคิดค้นและเสนอบริการรูปแบบใหม่เพิ่มเติม
รวมถึงการเพิ่มพันธมิตรทางการค้ากับบริษัทเอเจนซีโฆษณาต่างๆ เพื่อเพิ่มรายได้ในอนาคตอีกด้วย

2.  ความเสี่ยงจากการไม่ได้รับการต่อสัญญาจากกรุงเทพมหานครเมื่อหมดอายุสัญญาหรือการถูกยกเลิกสัญญา

หลังจากกิจการร่วมค้าส่งมอบป้ายอัจฉริยะให้เป็นทรัพย์สินของกรุงเทพมหานครแล้ว
จะต้องปฏิบัติตามเงื่อนไขและข้อตกลงตามที่กำหนดในสัญญา เช่น
การรับผิดชอบดูแลป้ายจราจรอัจฉริยะและอุปกรณ์ในศูนย์ควบคุมในระหว่างอายุสัญญา
ซึ่งหากบริษัทไม่สามารถปฏิบัติตามเงื่อนไขและข้อตกลงดังกล่าวได้ครบถ้วน
อาจทำให้กรุงเทพมหานครไม่ต้องการต่ออายุสัญญา
ซึ่งจะส่งผลกระทบต่อรายได้หลักของกิจการร่วมค้าอย่างหลีกเลี่ยงไม่ได้ นอกจากนี้
เงินที่ลงทุนในส่วนโครงการป้ายจราจรอัจฉริยะดังกล่าวนั้น คิดเป็นมูลค่า 235 ล้านบาท
สำหรับอายุโครงการ 3 ปี และต่ออายุสัญญาอีก 2 ครั้ง รวมอายุโครงการหลังต่อสัญญาทั้งสิ้น 9 ปี
ซึ่งกิจการร่วมค้ามีนโยบายตัดจำหน่ายเงินลงทุนดังกล่าวปีละประมาณ 26.55 ล้านบาท ดังนั้น
หากกรุงเทพมหานครไม่ต่ออายุสัญญา
กิจการร่วมค้าจะต้องตัดจำหน่ายเงินลงทุนในส่วนที่เหลือของทั้งสัญญาทันทีในปีที่ไม่ได้รับการต่ออายุสัญญา
ซึ่งจะเป็นค่าใช้จ่ายจำนวนสูงมากและย่อมมีผลกระทบอย่างมีนัยสำคัญต่อผลการดำเนินงานของบริษัท

อย่างไรก็ตาม เพื่อป้องกันไม่ให้เกิดเหตุการณ์ดังกล่าวขึ้น
กิจการร่วมค้าจึงมีแผนดำเนินงานที่มีประสิทธิภาพสำหรับโครงการนี้
รวมทั้งมีแผนการดูแลบำรุงรักษาและจัดเตรียมอะไหล่สำรองให้เพียงพอตลอดเวลา ทั้งนี้
จากการดำเนินงานที่ผ่านมากิจการร่วมค้าสามารถปฏิบัติตามเงื่อนไขและข้อตกลงตามที่กำหนดในสัญญาได้อย่างครบถ้วน

4.  ความเสี่ยงจากธุรกิจพัฒนาและติดตั้งโปรแกรมสำเร็จรูป ระบบบริหารทรัพยากรองค์กร (ERP)
    ระบบบริการผู้ใช้ไฟฟ้า (CSS) และระบบจัดทำใบเสร็จรับเงินค่าไฟฟ้า (Billing)

ในปี 2548 บริษัทได้ลงนามเป็นกิจการค้าร่วม FORTH CONSORTIUM
ในสัญญารับจ้างพัฒนาและติดตั้งโปรแกรมสำเร็จรูประบบบริหารทรัพยากรองค์กร (ERP)
ระบบบริการผู้ใช้ไฟฟ้า (CSS) และระบบจัดทำใบเสร็จรับเงินค่าไฟฟ้า (Billing)
กับการไฟฟ้านครหลวง เป็นมูลค่าโครงการทั้งสิ้น 549 ล้านบาท
โดยบริษัทมีส่วนได้เสียในมูลค่าของโครงการประมาณ 379 ล้านบาท คิดเป็นร้อยละ 69
ของมูลค่าโครงการรวม แต่เพราะปัญหาที่เกิดขึ้นจากผู้ค้าร่วม
ทำให้การดำเนินงานพัฒนาระบบได้ล่วงเลยระยะเวลาที่ระบุในสัญญาออกไป
ซึ่งกำหนดระยะเวลาเดิมคือ ต้องเสร็จสิ้นภายในวันที่ 28 ตุลาคม 2550
และหากกิจการค้าร่วมไม่สามารถส่งมอบงานได้ตามกำหนดเวลา
จะก่อให้เกิดค่าใช้จ่ายเพิ่มเติมเป็นค่าปรับในอัตราร้อยละ 0.2 ของค่าจ้างทั้งหมด (ไม่ต่ำกว่าวันละ
100.00 บาท และค่าควบคุมงานวันละ 5,000 บาท นับจากวันที่ถัดจากวันครบกำหนดตามสัญญา)
จนถึงสิ้นปี 2552 บริษัทได้บันทึกสำรองขาดทุนที่คาดว่าจะเกิดขึ้นของโครงการดังกล่าวเป็นจำนวน
508 ล้านบาท (2552 จำนวน 181 ล้านบาท, 2551 จำนวน 317 ล้านบาท และ 2550 จำนวน
10 ล้านบาท) อย่างไรก็ตาม ในเดือนสิงหาคม 2552
บริษัทได้รับหนังสือจากการไฟฟ้านครหลวงแจ้งผ่อนผันและขอให้เร่งรัดการดำเนินงานให้แล้วเสร็จตามแผนงานภายในวันที่
31 มีนาคม 2553 และในส่วนของค่าใช้จ่ายเพิ่มเติมจากโครงการที่เลยระยะเวลานั้น
บริษัทคาดว่าจะสามารถหารายได้ทดแทนจากการจำหน่าย License เพิ่มเติม
งานส่วนเพิ่มจากขอบเขตของสัญญาเดิม และ
ค่าบำรุงรักษาซอฟท์แวร์เพิ่มเติมหลังจากงานวางระบบเสร็จสิ้น ทั้งนี้ รวมถึง
การเจรจาเรื่องค่าปรับที่อาจจะเกิดขึ้นในอนาคต

5. ความเสี่ยงจากธุรกิจให้บริการเติมเงินออนไลน์และเติมเงินมือถืออัตโนมัติ

5.1 การแข่งขันที่รุนแรงในตลาดเติมเงินมือถืออัตโนมัติ

จากแนวโน้มการเติบโตของตลาดตู้เติมเงินมือถืออัตโนมัติ
ทำให้ภาวะการแข่งขันรุนแรงมากโดยเฉพาะด้านกลไกราคาเพื่อช่วงชิงฐานลูกค้าระหว่างผู้ประกอบการแต่ละราย
อันเป็นปัจจัยเสี่ยงสำคัญต่อภาวะรายได้และสถานะทางการตลาดของผู้ประกอบการในตลาดตู้เติมเงินมือถืออัตโนมัติ
อย่างไรก็ดี บริษัท ฟอร์ท สมาร์ท เซอร์วิส จำกัด (FSS)
ได้ศึกษาสภาวะการแข่งขันในตลาดอย่างรอบคอบและเตรียมความพร้อมในการสร้างข้อได้เปรียบทางการแข่งขัน
โดยสร้างคุณภาพเครือข่ายการบริการที่แข็งแกร่งและครอบคลุมทั่วประเทศ
นำเสนอบริการที่หลากหลายและมีการพัฒนานวัตกรรมใหม่ของระบบเชื่อมต่อเครือข่ายกับผู้ให้บริการให้สามารถเชื่อมโยงได้อย่างมีประสิทธิภาพมากขึ้น
รวมทั้งมีการวางแผนการตลาดตามความต้องการของผู้ซื้อ (Customization)
สามารถจัดโปรโมชั่นแยกตามโซนที่ตั้งของตู้ที่จัดวาง
จึงสามารถเจาะกลุ่มลูกค้าแต่ละรายที่มีความต้องการหลากหลายได้ นอกจากนี้ FSS
ยังมีฐานลูกค้าเดิมรองรับจากการผลิตตู้เติมเงินให้กับผู้ประกอบการมานาน
ตลอดจนการร่วมมือกับบริษัทในเครือและพันธมิตรทางธุรกิจเพื่อหาช่องทางจัดจำหน่ายหลักจากตัวแทนจำหน่าย
(Dealer) ทั่วประเทศเพื่อกระจายสินค้าให้เข้าถึงลูกค้าในทุกกลุ่มเป้าหมายมากยิ่งขึ้น
และบริษัทยังมีบริการเพิ่มเติมอื่นที่หลากหลาย เช่น การขายโฆษณาผ่านตู้เติมเงิน,
การให้บริการเติมบัตรออนไลน์, การให้บริการชำระค่าสาธารณูปโภคต่างๆ เป็นต้น
ซึ่งจะสร้างความแตกต่างจากผู้ให้บริการรายอื่น

6. ความเสี่ยงจากธุรกิจผลิตและจำหน่ายน้ำดิบให้ภาคอุตสาหกรรม

1.  ความเสี่ยงเกี่ยวกับการลงทุนในโครงการ

บริษัทมีโครงการก่อสร้างระบบท่อส่งน้ำดิบและดำเนินการจัดส่งน้ำดิบให้ภาคอุตสาหกรรมภายใต้การดำเนินงานของบริษัท
อุตสาหกรรมน้ำไทย จำกัด (TIW) โดยมีมูลค่าโครงการประมาณ 200 ล้านบาท
และมีกำลังการจัดส่งน้ำในอ่างกักเก็บเริ่มต้นที่ 15 ล้านลูกบาศก์เมตร
แม้ว่าบริษัทได้มีการศึกษาความเป็นไปได้ของโครงการก่อสร้างระบบท่อส่งน้ำดังกล่าวเป็นอย่างดี
แต่ยังคงมีปัจจัยภายนอกอื่นที่อยู่นอกเหนือการควบคุมของบริษัท
และอาจก่อให้เกิดความไม่แน่นอนในผลตอบแทนจากการลงทุนดังกล่าว อาทิ ภัยแล้งธรรมชาติ
เป็นต้น
ทำให้ผลตอบแทนที่บริษัทคาดว่าจะได้รับอาจจะไม่เป็นไปตามที่ได้ทำการศึกษาไว้ก่อนการลงทุน
หรือบริษัทอาจจะต้องเพิ่มการสนับสนุนทางการเงินให้แก่ TIW เพื่อแก้ปัญหา อย่างไรก็ตาม
เพื่อลดความไม่แน่นอนของผลตอบแทนจากการลงทุนในอนาคตของการลงทุนดังกล่าว
ในเดือนกุมภาพันธ์ 2553
ที่ประชุมคณะกรรมการบริษัทได้มีมติอนุมัติจำหน่ายเงินลงทุนในบริษัทดังกล่าวให้แก่บริษัทที่ไม่เกี่ยวข้องกัน
ทั้งนี้ เพื่อมุ่งเน้นการพัฒนาและขยายตัวของกลุ่มธุรกิจหลักและธุรกิจเกี่ยวเนื่อง
โดยลดการลงทุนในธุรกิจที่ไม่ใช่ธุรกิจหลักของบริษัท

7. ความเสี่ยงด้านสภาวะเศรษฐกิจและตลาดเงิน

7.1 ความเสี่ยงจากอัตราแลกเปลี่ยนเงินตราต่างประเทศ

บริษัทและบริษัทย่อยแห่งหนึ่ง (ES)
มีการนำเข้าวัตถุดิบประเภทชิ้นส่วนอิเล็กทรอนิกส์เพื่อใช้ในการผลิตและจำหน่าย
ซึ่งจะต้องจ่ายชำระเป็นสกุลเงินต่างประเทศ เช่น ดอลลาร์สหรัฐอเมริกา ดอลล่าร์ฮ่องกง และเยน
ในขณะที่รายได้จากการขายจะเป็นสกุลเงินบาท
ทำให้บริษัทมีความเสี่ยงจากการผันผวนของอัตราแลกเปลี่ยนในกรณีที่ค่าเงินสกุลต่างประเทศมีการเปลี่ยนแปลงเมื่อเทียบกับค่าเงินบาท
ดังนั้น ในการสั่งซื้อวัตถุดิบบริษัทและ ES จะมีแผนการสั่งซื้อและกำหนดราคาวัตถุดิบล่วงหน้า
และติดตามความเคลื่อนไหวของค่าเงินสกุลที่เกี่ยวข้องอย่างใกล้ชิด บริษัทและ ES
มีวงเงินสำหรับทำสัญญาซื้อเงินตราต่างประเทศล่วงหน้า (Forward Contract)
กับสถาบันการเงินเพียงพอต่อการใช้งานของทั้งสองบริษัท
นอกจากนี้บริษัทยังสามารถปรับราคาขายกับลูกค้าตามอัตราแลกเปลี่ยนได้ ยอดคงเหลือ ณ วันที่ 31
ธันวาคม 2552
ของหนี้สินที่เป็นสกุลเงินตราต่างประเทศที่ไม่ได้มีการป้องกันความเสี่ยงจากอัตราแลกเปลี่ยนได้เปิดเผยไว้ในหมายเหตุประกอบงบการเงินข้อ
26.1

7.2 ความเสี่ยงจากการผันผวนของอัตราดอกเบี้ย

บริษัทและบริษัทย่อยมีความเสี่ยงจากอัตราดอกเบี้ยที่เกี่ยวเนื่องกับเงินกู้ยืม
ซึ่งจะส่งผลกระทบต่อความผันผวนของต้นทุนทางการเงินของบริษัทและบริษัทย่อย อย่างไรก็ตาม
เงินกู้ยืมของบริษัทและบริษัทย่อยส่วนใหญ่มีอัตราดอกเบี้ยที่ปรับขึ้นลงตามอัตราตลาด
หรือมีอัตราดอกเบี้ยคงที่ซึ่งใกล้เคียงกับอัตราตลาดในปัจจุบัน ดังนั้น
ความเสี่ยงจากการผันผวนของอัตราดอกเบี้ยของบริษัทและบริษัทย่อยจึงอยู่ในระดับต่ำ ยอดคงเหลือ
ณ วันที่ 31 ธันวาคม 2552 ของเงินกู้ยืมและอัตราดอกเบี้ย
ได้เปิดเผยไว้ในหมายเหตุประกอบงบการเงินข้อ 13 และ 14

8. ความเสี่ยงด้านการบริหารและการจัดการ

8.1 ความเสี่ยงจากการพึ่งพิงผู้บริหาร

เนื่องจากนายพงษ์ชัย อมตานนท์ ซึ่งเป็นผู้ก่อตั้งบริษัท และดำรงตำแหน่งกรรมการผู้จัดการ
มีประสบการณ์ในธุรกิจมาเป็นเวลานาน เป็นผู้มีวิสัยทัศน์และมีหน้าที่โดยตรงในการกำหนดนโยบาย
ทิศทางและการตลาดของบริษัท ดังนั้น หากมีการเปลี่ยนแปลงของผู้บริหารดังกล่าว
อาจทำให้บริษัทประสบปัญหาในการดำเนินธุรกิจในอนาคต ดังนั้น
เพื่อเป็นการกระจายอำนาจการจัดการ
บริษัทจึงจัดโครงสร้างองค์กรให้มีการแต่งตั้งกรรมการผู้ทรงคุณวุฒิ
และมีประสบการณ์ในการบริหารและการดำเนินธุรกิจขึ้น
และให้ผู้บริหารในระดับรองนั้นได้มีส่วนร่วมในการตัดสินใจและกำหนดทิศทางของบริษัทมากขึ้น
กระจายอำนาจการบริหารไปในบริษัทย่อยและบริษัทร่วม
มีการกำหนดอำนาจหน้าที่ความรับผิดชอบในงานด้านต่างๆ อย่างชัดเจน
โดยนายพงษ์ชัยจะเป็นผู้กำหนดนโยบายหลักของบริษัทและบริษัทย่อยและบริหารงานในฝ่ายโรงงาน
และมีผู้บริหารแต่ละฝ่ายมีอำนาจตัดสินใจดำเนินการด้านต่างๆ ในส่วนรายละเอียด
เพื่อลดความเสี่ยงจากการพึ่งพิงผู้บริหาร

8.2 ความเสี่ยงจากการมีกลุ่มผู้ถือหุ้นรายใหญ่

ในปี 2552 ครอบครัวอมตานนท์
ยังคงมีสัดส่วนการถือหุ้นรวมกันสูงกว่ากึ่งหนึ่งของจำนวนหุ้นสามัญที่เรียกชำระแล้วทั้งหมด
จึงทำให้กลุ่มผู้ถือหุ้นกลุ่มนี้สามารถควบคุมมติที่ประชุมผู้ถือหุ้นได้เกือบทั้งหมด
ไม่ว่าจะเป็นเรื่องการแต่งตั้งกรรมการหรือการขอมติที่ต้องใช้เสียงส่วนใหญ่ของที่ประชุมผู้ถือหุ้น
ยกเว้นเรื่องที่กฎหมายหรือข้อบังคับของบริษัทที่กำหนดให้ต้องได้รับมติ 3 ใน 4 ของที่ประชุมผู้ถือหุ้น
ดังนั้น ผู้ถือหุ้นรายอื่นจึงอาจไม่สามารถรวบรวมคะแนนเสียงเพื่อตรวจสอบ
และถ่วงดุลเรื่องที่ผู้ถือหุ้นใหญ่เสนอได้ อย่างไรก็ตาม ตั้งแต่ปี 2547
บริษัทได้มีการแต่งตั้งคณะกรรมการตรวจสอบเพื่อเข้าร่วมในการประชุมกรรมการเพื่อพิจารณาอนุมัติรายการต่างๆ
ก่อนนำเสนอต่อที่ประชุมผู้ถือหุ้นของบริษัท
ทั้งนี้เพื่อให้เกิดความมั่นใจต่อผู้ถือหุ้นว่าการบริหารงานภายในบริษัทจะเป็นไปอย่างโปร่งใส